CELEX: 62008TN0344
Language: mt
Date: 2008-08-25 00:00:00
Title: Kawża T-344/08: Rikors ippreżentat fil- 25 ta' Awwissu 2008 — EnBW Energie Baden-Württemberg vs Il-Kummissjoni

25.10.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 272/42
            
         Rikors ippreżentat fil-25 ta' Awwissu 2008 — EnBW Energie Baden-Württemberg vs Il-Kummissjoni
   (Kawża T-344/08)
   (2008/C 272/83)
   Lingwa tal-kawża: Il-Ġermaniż
   Partijiet
   
      Rikorrenti: EnBW Energie Baden-Württemberg AG (Karlsruhe, il-Ġermanja) (rappreżentanti: A. Bach u A. Hahn, avukati)
   
      Konvenuta: Il-Kummissjoni tal-Komunitajiet Ewropej
   Talbiet tar-rikorrenti
   
               —
            
            
               tannulla d-deċiżjoni tal-Kummissjoni Ewropea D(2008) 4931, tas-16 ta' Ġunju 2008, dwar talba għal aċċess għall-inkartament amministrattiv fil-każ COMP/F/38.899 (Switchgear iżolat bil-gass);
            
         
               —
            
            
               b'mod sussidjarju, tannulla d-deċiżjoni tal-Kummissjoni Ewropea D(2008) 4931, tas-16 ta' Ġunju 2008, dwar talba għal aċċess għall-inkartament amministrattiv fil-każ COMP/F/38.899 (Switchgear iżolat bil-gass), safejn il-Kummissjoni rrifjutat li tagħti lir-rikorrenti aċċess parzjali għad-dokumenti fl-inkartament;
            
         
               —
            
            
               tikkundanna lill-Kummissjoni għall-ispejjeż.
            
         Motivi u argumenti prinċipali
   Ir-rikorrenti tikkontestata d-deċiżjoni tal-Kummissjoni tas-16 ta' Ġunju 2008, li biha ġiet miċħuda t-tieni talba tagħha għal aċċess għad-dokumenti fl-inkartament tal-Kummissjoni fil-każ COMP/F/38.899 (Switchgear iżolat bil-gass).
   Ir-rikorrenti tressaq tliet motivi in sostenn tar-rikors tagħha.
   L-ewwel nett, ir-rikorrenti tinvoka ksur tal-ewwel u tat-tielet inċiż tal-Artikolu 4(2) tar-Regolament (KE) Nru 1049/2001 (1) peress li l-eċċezzjonijiet li jinsabu f'dawn id-dispożizzjonijiet ġew interpretati b'mod żbaljat jew applikati b'mod żbaljat. It-tieni nett, ir-rikorrenti ssostni li l-Kummissjoni kisret l-aħħar sentenza tal-Artikolu 4(2) tar-Regolament Nru 1049/2001 peress li inġustament ċaħdet li r-rikorrenti kellha interess pubbliku predominanti li tingħata aċċess għall-inkartament fil-każ COMP/F/38.899. Fl-aħħar nett, ir-rikorrenti ssostni ksur tal-Artikolu 4(6) tar-Regolament Nru 1049/2001 peress li minn tal-inqas kellhom jiġu żvelati uħud mid-dokumenti fl-inkartament tal-każ COMP/F/38.899.
   
      (1)  Regolament (KE) Nru 1049/2001 tal-Parlament Ewropew u tal-Kunsill, tat-30 ta' Mejju 2001, dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni.